د افغانی سرې میاشتې ټولنې معاون ملا نورالدین "ترابی" په غزنی ولایت کې د قطر سرې میاشتې په مالی همکارۍ د336 کسانو د سترګو وړیا عملیاتونو د پروژې پرانیسته وکړه.! د روان ۱۴۴۵ سپوږمیز کال د ربیع الاول میاشتې پر ۱۹مه نیټه نن د پنج شنبې په ورځ د افغانی سرې میاشتې ټولنې معاون ملا نورالدین "ترابی" د غزنی ولایت په مرکز شمس العارفین ثابت روغتیایی مرکز کې د قطر هېواد په مالی مرسته د سترګو وړیا عملیاتونو د پروژې پرانیسته وکړه. په دغو مراسمو کې د قطر سرې میاشتې استازو، د افغانی سرې میاشتې ټولنې د روغتیا رئیس ښاغلی فیصل "احمدزی" د غزنی ولایتی څانګې رئیس ښاغلی مولوی نورالهداء "شاکر" او د غزنی ولایت د عامې روغتیا استازو ګډون درلود. ښاغلی "ترابی" د یادې پروژې د پرانیستې په سر کې د قطر هېواد سرې میاشتې له استازو د مننې ترڅنګ دا هم وویل چې د یاد هېواد سرې میاشتې په مالی همکارۍ به د سترګو وړیا عملیاتونو دا پروژه له غزنی وروسته په (زابل، فراه، بادغیس، بدخشان، تخار، او فاریاب) ولایتونو کې پلې شی چې په ټوله کې به د 2350 کسانو وړیا عملیاتونه ترسره کړی. د افغانی سرې میاشتې ټولنې په همکارۍ به دا پروژه د روانې میزان میاشتې تر 30 مې نیټې په غزنی ولایت کې روانه وی چې د 336 کسانو عملیاتونه به وکړی. د غزنی ولایتی څانګې رئیس ښاغلی "شاکر" هم په خپله وینا کې د افغانی سرې میاشتې ټولنې معاون ملا نورالدین "ترابی" د صحت رئیس د قطر هېواد سرې میاشتې استازو څخه د مننې ترڅنګ دوی ته ښه راغلاست ووایه او د غزنی ولایت هغو اوسېدونکو ته چې په سترګو یې پردې راغلی وی دا یو زرین چانس وباله. د یادونې وړ ده چې دغو داکترانو د دریمې ورځې تر نیمایی د 37 تنه نارینه او ښځینه ناروغانو عملیاتونه کړی او لا هم جریان لری. "د غزنی ولایتی څانګې د خپرونو مدیریت"